**Daces Štrausas ieteikumi par zirga eksterjera fotografēšanas pamatprincipiem**

1. **Vietas izvēle**.

– Fonā nav lieki objekti – mašīnas un cita tehnika, neglītas būves, mēslu kaudzes, utt.

– Vēlams, lai fons būtu kontrastējošs – gaišiem zirgiem var būt tumšāks fons, tumšiem gaišāks, jāizvairās no spilgtām krāsām.

– Fotografēšanas vietai jābūt līdzenai, bez slīpuma.

– Virsmai jābūt pēc iespējas gludai, lai būtu redzami zirga nagi. Ļoti īsa zāle arī der.

– Izvēloties vietu, jāatceras, ka arī fotogrāfam jābūt vietai, kas ir vienā līmeni ar zirgu. Zirgu nevajag fotografēt ne no augšas, ne apakšas, un pietiekošā attālumā no zirga (cik atļauj fototehnika).

1. **Laiks un laika apstākļi.**

– Labākais laiks zirga fotografēšanai ir tad, kad saule vēl ir vai jau ir diezgan zemu pret horizontu (2-3 stundas pēc saullēkta vai 2-3 stundas pirms saulrieta).

– Labākais gaismas krišanas leņķis ir, kad saule ir fotogrāfam aiz muguras un nedaudz no zirga aizmugures. Šādi krītot, gaisma vislabāk izceļ reljefu un neveido nevēlamas ēnas.

– Jāizvairās no uz zirga krītošam ēnām no kokiem vai citiem objektiem.

– Labākie laika apstākli ir saulains laiks, kad saulei priekšā dūmaka vai viegli mākoņi. Tā var izvairīties no asām, tumšām ēnām.

1. **Zirga sagatavošana.**

– Zirgam ir jābūt izcili notīrītam, zirga nagus vēlams nopulēt.

– Sapītas krēpes izskatās labāk un dod iespēju fotografēt zirgu no vienalga kuras puses.

– Ādas iemaukti ar trenzi ir vēlamākie, bet neizskatās slikti arī ādas apauši ar piemērotu pavadu.

1. **Fotoaparāta iestatījumi.**

– Izpētiet sava fotoaparāta instrukciju.

– Iestatiet uz visaugstāko fotogrāfijas kvalitāti un ja ir pēcapstrādes iespējas (pašiem vai esat nolēmusi pēcapstrādi uzticēt profesionāļiem) un pietiekoši liela atmiņas karte, fotografējiet RAW formātā.

– Iesācējiem varbūt jāpaļaujas uz automātisko režīmu vai atkarība no fotoaparāta iespējam – izvelēties režīmu, kas atbalsta fotografēšanu kustība.

1. **Zirga poza.**

– Zirgu fotogrāfē no bezkrēpju puses.

– Jābūt redzamam visam zirga kājām tā, lai zirga fotografējamās puses priekškāja būtu nedaudz priekšā tālākās puses kājai un tuvākās puses pakaļkāja aiz tālākās puses kājas. Slikti izskatās pārāk garš vai pārāk īss solis.

– Jāskatās, lai priekškājas un pakaļkājas nav pārāk tuvu kopā zem zirga korpusa vai arī pārāk tālu ārpus zirga korpusa.

– Īpaša uzmanība jāpievērš tuvākas puses priekškājai. Tai jābūt vertikāli pret zemi. Jāuzmanās, lai zirgs nesagāztos ne uz priekšu ne aizmuguri.

– Kakla stāvoklim jābūt nedaudz paceltam. Nevēlams ir pārāk uzrauts vai zems kakla stāvoklis. Galva labi izskatās nedaudz pagriezta uz fotogrāfa pusi, bet var būt arī profilā, bet nepieļaujami ir, ja galva aizgriezta prom. Zirga ausis pavērstas uz priekšu.

– Kopiespaidam jābūt tādam, ka zirgs atrodas līdzsvarā, par kaut ko ieinteresēts.

1. **Fotogrāfa pozīcija.**

– Fotogrāfam jāstāv pret zirgu perpendikulāri, tieši pret zirga korpusa vidus punktu (fotografējot ponijus, jāpietupjās).

– Fotoaparāts jāfokusē uz punktu, kas atrodas tieši aiz iedomātas vēderjostas, augstuma ziņā pa vidu zirga korpusam.

– Fotogrāfam jāstāv no zirga pēc iespējas tālāk, cik atļauj objektīva fokusa garums un izvēlētā fotografēšanas vieta.

– Zirgam jāpiepilda kadrs, tomēr zirga priekša jāatstāj vairāk telpas nekā aizmugurē.

1. **Fotografēšana.**

– Apbruņojieties ar pacietību, fotosesija var ievilkties stundu vai pat vairāk.

– Zirga turētajam jācenšas turēties ārpus kadra. Asistentam, kas piesaista zirga uzmanību un izraisa interesi, jāstāv kādus 10 m no zirga starp zirga turētāju un fotogrāfu. Jāizvēlas dažādi zirgam neparasti priekšmeti vai jāveic neparastas kustības un jārada skaņas.

– Ja fotosesija ievelkas, ļaujat zirgam palaikam atpūsties.

– Nekad nepaļaujaties uz vienu izdevušos kadru. Fotografējiet daudz kadru sērijas, varbūt pat simtiem fotogrāfiju.

– Ja neesat pazīstami ar fotogrāfiju pēcapstrādi, kompozīcijas likumiem un drukāšanas vai interneta tehniskajam prasībām, labāk nedariet ar fotogrāfiju neko, pat neapgriežat.

*Vēlu veiksmi!*

*Dace Štrausa*

P.S. Piedāvāju savus pakalpojumus fotografēšanā un fotogrāfiju pēcapstrādē.

[dacestrausa@gmail.com](mailto:dacestrausa@gmail.com), <https://www.facebook.com/dace.strausa>